На основу члана 51. Закона о јавном информисању и медијима („Службени гласник РС”, број 92/23),

Министар информисања и телекомуникација доноси

**ПРАВИЛНИК**

**о документацији која се прилаже у поступку**

**регистрације медија у Регистар медија**

**Предмет Правилника**

Члан 1.

Овим правилником прописује се документација која се прилаже уз регистрациону пријаву у поступку регистрације медија у Регистар медија (у даљем тексту: Регистар).

Регистрациона пријава подноси се Aгенцији за привредне регистре која води Регистар у складу са законом.

**Документација која се прилаже уз регистрациону пријаву**

**уписа медија у Регистар**

Члан 2.

Уз регистрациону пријаву уписа медија у Регистар прилаже се следећа документација:

1) одлука издавача медија (у даљем тексту: издавач) о оснивању медија и називу медија;

2) одлука издавача о језику издања, односно о језику пружања медијске услуге;

3) одлука издавача о именовању главног уредника медија;

4) извод из јавног регистра, који се прибавља, односно доставља у складу са законом, а којим се доказује идентитет издавача ако није регистрован у регистру који води Агенција за привредне регистре;

5) доказ о матичном броју издавача, ако није регистрован у регистру који води Агенција за привредне регистре;

6) доказ о идентитету главног уредника медија (за домаће физичко лице – фотокопија личне карте, за страно физичко лице – фотокопија пасоша, односно фотокопија личне карте ако је издата страном физичком лицу);

7) овлашћење за пружање медијске услуге у складу са законом који регулише област електронских медија;

8) потврда из базе Регистра националног Интeрнет домена Србије – РНИДС о интернет адреси електронског издања;

9) документ који садржи следеће податке о лицима из члана 47. став 1. тачка 8) Закона о јавном информисању и медијима („Службени гласник РС”, број 92/23):

(1) пословно име, односно назив, седиште и матични, односно регистарски број за правно лице;

(2) лично име и ЈМБГ домаћег физичког лица или број пасоша и назив државе која је издала пасош страног физичког лица;

(3) појединачно процентуално учешће у оснивачком капиталу издавача медија, за чију тачност и потпуност, својим потписом одговара одговорно лице у правном лицу издавачу медија;

10) документ у коме су предвиђене интерне мере и процедуре за постизање родне равноправности;

11) документ у коме су предвиђене мере и процедуре за заштиту уређивачке политике;

12) документ у коме су предвиђене мере и процедуре за запошљавање особа са инвалидитетом;

13) документ у коме су предвиђене мере и процедуре за обезбеђивање сигурног окружења за новинаре и медијске раднике;

14) доказ о уплаћеној накнади за вођење поступка регистрације.

**Документација која садржи податак о тиражу медија**

Члан 3.

Уз регистрациону пријаву прилаже се и документација о тиражу медија која садржи:

1) податак о просечно продатом тиражу медија у претходној календарској години, за чију тачност и потпуност својим потписом гарантује одговорно лице издавача;

2) доказ о уплаћеној накнади за вођење поступка регистрације.

Просечно продат тираж у претходној календарској години израчунава се на начин да се укупни продат тираж дневних новина или неког периодичног издања подели са бројем дана у којима су дневне новине или периодична издања објављени.

**Документација која садржи податак о новчаним средствима**

**додељеним или добијеним од органа јавне власти**

Члан 4.

Уз регистрациону пријаву промене података о додељеним новчаним средствима, прилаже се и решење органа јавне власти о додели новчаних средстава медију на име државне помоћи, а на основу спроведених конкурса и појединачних давања ради суфинансирања пројеката у области јавног информисања ради остваривања јавног интерес.

Регистрациону пријаву из става 1. овог члана орган јавне власти ће достављати, уз доказ о плаћеној накнади за вођење поступка регистрације, до успостављања Јединственог информационог система за спровођење и праћење суфинансирања пројеката у области јавног информисања, након чега ће се решења и подаци о додели средстава преузимати аутоматски без плаћања накнаде.

Уз регистрациону пријаву промене података о добијеним новчаним средствима која се не додељују на основу правила о додели државне помоћи, орган јавне власти, односно привредно друштво у коме значајно учешће у основном капиталу има орган јавне власти, у смислу закона којим се уређује положај привредних друштава, прилаже и акт на основу кога се средства додељују медију, непосредно или посредно, а који садржи податак о износу новчаних средстава као и основ по коме се та средства додељују.

Средства из става 3. овог члана укључују донације, поклоне, спонзорства, услуге истраживања тржишта и економског истраживања, услуге испитивања јавног мњења, услуге кампање, оглашавања и маркетинга, услуге промовисања, услуге од медија по основу примене прописа из области јавних набавки, као и друге услуге које пружа медиј, динарска противвредност бесплатне услуге закупа коју орган јавне власти пружа издавачу медија, обрачуната у складу са пореским прописима, јавно оглашавање и јавно обавештавање као и сва друга давања средстава издавачима.

Уз регистрациону пријаву из става 3. овог члана доставља се и доказ о уплаћеној накнади за вођење поступка регистрације.

**Документација за промену регистрованих података о медију**

Члан 5.

Уз регистрациону пријаву промене података о медију прилаже се:

1) документ који је основ за промену регистрованог податка о медију;

2) доказ о уплаћеној накнади за вођење поступка регистрације.

**Документација која се прилаже за упис података у Регистар,**

**за медије који су регистровани у Регистру**

Члан 6.

Уз регистрациону пријаву за упис података у Регистар, за медије који су регистровани у Регистру, прилаже се:

1) документ у коме су предвиђене интерне мере и процедуре за постизање родне равноправности;

2) документ у коме су предвиђене мере и процедуре за заштиту уређивачке политике;

3) документ у коме су предвиђене мере и процедуре за запошљавање особа са инвалидитетом;

4) документ у коме су предвиђене мере и процедуре за обезбеђивање сигурног окружења за новинаре и медијске раднике;

5) доказ о уплаћеној накнади за вођење поступка регистрације.

**Документација за брисање медија из Регистра**

Члан 7.

Уз регистрациону пријаву за брисање медија из Регистра прилаже се:

1) одлука издавача о престанку издавања медија, односно пружања медијске услуге;

2) доказ о уплаћеној накнади за вођење поступка регистрације.

**Завршне одредбе**

Члан 8.

Даном ступања на снагу овог правилника престаје да важи Правилник о документацији која се прилаже у поступку регистрације медија у Регистар медија („Службени гласник РС”, бр. 126/14, 61/15 и 40/19)

Члан 9.

Овај правилник ступа на снагу осмог дана од дана објављивања у „Службеном гласнику Републике Србије”, изузев одредаба члана 2. тач. 10)–13) и члана 6. овог правилника, које се примењују од 1. јануара 2025. године.

Број: 002434487 2024 13460 003 001 012 001

У Београду, 6. септембра 2024. године

министар,

**Дејан Ристић**,с.р.